
100 Araw ng Paghahanap 


IKA-SANDAANG ARAW NG PANAWAGAN AT PAGHAHANAP 


Muli kami ay nagsusumamo 

Sana ay magtapos na ang paghahanap na ito 
Makita, mayakap at makasama ka 
Magkaroon man lang ng konting pag-asa pa. 


Isandaang araw na nga buhat nang mawala ka 
Sa anumang dahilan ay di na maisip pa 

Kung bakit hanggang ngayon di pa mapalaya 
Sa dilim na kinasadlakan, ika’y pinagdurusa. 


Kung malalaman mo lamang ang aming pagsisikap 
Baka-sakali pang patuloy kang mangarap 

Na sikaping ang buhay na sisinghap-singhap 
Piliting dugtungan upang muli naming malingap. 


Sakali mang sa iyo ito ay ibulong 

Magdudulot ng ngiti na dati ay nakakanlong 

At iyong mapagtanto na ang punlang umusbong 
Ngayon ay malawak na, patuloy sa pagyabong. 


Anak, nasaan ka man sa panahong nagdaraan 
Hindi ka nawawaglit minsan man sa isipan 
Ang bawat kirot na aking dinadamdam 
Araw-araw, lumalalim at nadadagdagan. 


Sakali mang tayo ay ipagkait na magkita pa 
Makaaasa kang ang buhay ko ay itatakda 
Patuloy na magmamahal, kikilos at lalaban 
Upang makamtan, para sa iyo, ang Katarungan. 


Anak....nasaan ka? 


-MabDittz 
9 Agosto 2023 

Alamat / Alaala / Dalumat 


ni Idda Alexa Therese De Jesus-Tiongco 


Noong unang panahon, may mga nilalang ng kadiliman na 
naghasik ng lagim sa mga pamayanan. Ayon sa mga kwento, 
mabagsik ang kanilang mga anyo at sumasalakay ang mga ito 
tuwing gabi upang manakit, manggulo, at pumatay. Dumanas ng 
matinding pagkabalisa at pagdurusa ang mga mamamayan sa 
kamay ng mga halimaw na ito. Dumanak ang dugo at hindi rin 
mabilang ang mga nagtangka na sila ay puksain, sapagkat ano 
nga ba ang laban ng mga payak na sibat, pana at palaso, itak, at 
kalasag sa mga nilalang na may pakpak o kakaibang lakas? Sa 
pagdating ng mga dayuhang mananakop, lumaban at 
naghimagsik ang mga mamamayan, hanggang sa _ unti-unting 
lumipas ang alaala ng mga halimaw, maging ang mga awit, 
panalangin, ritwal, at mga mandirigma. 


Ito ang mga kwentong nabasa mo noon, mga bahagi ng 
kasaysayan na iyong natutunan at pinag-aralan. Maiisip mong 
tila paulit-ulit lamang ang mga pangyayari, bagamat may mga 
pagkakaiba. Nang mapagtanto mo na _  sinasalakay ang 
pamayanan ng mga katutubo, pinapatay ang mga nangangahas 
lumaban, kinakamkam ang mga lupain, sinisira ang kalikasan, at 
binabaluktot ang katotohanan — may mga halimaw pa rin pala sa 
lipunan. 


Hindi sila nawala, nagbagong-anyo lamang sila. 


Nakakalipad sa himpapawid at nagdudulot ng pagkawasak, 
kumikitil ng buhay, nagdudulot ng takot at nananamantala sa 
katahimikan ng gabi. Mga ganid. Mga sakim. Halimaw nga. 
Ngunit nakikita mo sila araw-araw, maaaring nagmamasid. 
Magpapanggap na kakampi. Nanumpa na madglilingkod at 
magtatanggol...ng kapwa rin nilang halimaw. 

Isang gabi, may dinukot silang dalawang lalaki. Isinakay nila 
ang mga ito sa magkabukod na sasakyan na_ walang 
makapagsasabi maliban sa kanila, kung saan patungo. Hindi rin 
matunton ang saksing makapagsasalaysay sa naganap. Ano na 
kaya ang ginawa sa kanilang dalawa? Saan kaya sila dinala? 
May puso pa rin ba ang mga Hanggang ngayon ay marami pa 
ring tanong ang mga nagmamahal at naghahanap sa mga 
itinago. Ngunit hindi sila nakakalimot. 


Alaala ang mga makapagpapatunay na hindi pangkaraniwan 
ang mga dinukot. 


Mamamahayag. Manunulat. Tagapagtanggol ng Karapatan. 
Anak. Kapatid. Ama. Kaibigan. Kasamahan. At higit sa lahat, 
tao. 


Sapagkat ang mga halimaw ay nagpapasasa sa 
kapangyarihan, ngunit ikinukubli ang taglay na karuwagan, 
samantalang ang taong nagtatanggol sa mga lugmok at api sa 
lipunan ang may tunay na _ katapangan. Tulad ng mga 
mandirigma noon, mayroon pa ring mga handang lumaban sa 
mga halimaw ngayon, ano man ang kanilang anyo. 


Sa kabundukan man ni Kabunian, o sa kapatagan ni Bathala, 
alaala ang ating sandigan, alaala ang ating sandata. 

where is *brother? we 


Knyte De Jesus Tiongco 


mommy, where is brother? \ we x 


i want to see brother. av 


is brother coming home? 


i got brother’s slippers. 


i want to play with brother. 


i want to show my drawings. 


mama, where is brother? 
what is ‘surface bazoo’? ( ; ‘] 
where is uncle hadji? pa — 
% 
. . . 9 ¢ 
brother is missing‘ i / EZ 


where is brother? 


iam waiting. | 


*Knyte calls his uncle ‘brother’ 


- Knyte drew these on April 28, 2023. He wanted to show it to Bazoo that day. 

Words and artwork B 


Gabrielle Eapuyan 

I cant bring myself to draw your face, your likeness 
Not when traces of you linger 

I search for you in clouds of aubergine and amber 
In tall grass that carries you away 

I see you through those who care for you 

In the same people who continue to fight for you 
They give me hope 
As has your love 


00 Araw ng Paghah 

Dalawampu't walong Tanaga 


Kina Dexter at Bazoo 


ni Ronald Tumbaga 


(1) 

Ang pagbaklas sa uri 
Lipunang naghahari, 
Bayad ng mga imbi 
Tagumpay nitong lipi. 


(2) 


Humihina ang ihip 
Ng uring nilililip, 
Daho'y di-tumatahip 
Dibdib nila'y masikip. 


(3) 
Sa Bayang Kagutuman 


Lulutang tayong buwan 
Sila'y magtatakbuhan, 
Ang tanging kalunasan 
Pulbusi'y katakawan. 


(4) 


Sumasabog ang bulkan 
Di nila mamataan, 
Abo ng kasakiman 
Sila'y magtutumbahan. 


(5) 


Panginoong maylupa 

Ka hangga't may timawa, 
Kami'y mga diwata 
Baging nami'y kay haba. 

(6) 


Buwaya, nauutas 

Hindi sa kasibaan, 
Kundi, kapag lumayas 
Sa kanlungang tahanan. 


(7) 
Padayon! 


Tubig na hinahanap 
Layang hinahapuhap, 
Kaaway na hagilap 
Kasama'y di-hahayap. 


(8) 
Armageddon 


Pabatid ng obrero: 
Panahon ng engkuwentro 
Huling singil sa inyo 

Ay ang pagbagsak ninyo. 


(9) 

Manggagawa, Magsasaka 
Dilim ay di-balakid 

lilan lang ang ganid, 


Bawiin mga lubid 
Ang asyenda at bukid! 


(10) 
Kaya may Himagsikan 


Bayan at karamdaman 
Armas kinalulugdan, 
Gobyerno ang dahilan- 
Ang malaon nang bamban. 


(11) 
Tagubilin Nila sa Atin 


Hindi balat-sibuyas 
Pakikibakang wagas, 
Hindi guhong Payatas 
O bundok-basura, Kas. 


(12) 
Oras de Peligro 


Ang punong lumuluha 
Mga balat ay wala, 
Ang aping nasa lupa 
Ay nakikipagdigma. 


(13) 

Digma at Pakikibaka 
Sundalo at harina 
Pinatatabang giyera, 
Silang nakikibaka 

Wala ni kahit pera. 

(14) 

"Mukhang Di-mahapuhap" 


Sila pang Trapong korap 
May mukhang magpahirap, 


Ang walang pang-al-tang-hap 


Hindi na nagpapanggap. 


(15) 
Burukrata Kapitalista 


Batid din niyang magdasal 
Upang lalong magkamal, 
Tuta siyang may kapital 

O Trapo ang may sakmal. 


100 Araw ng Paghahanap 


(16) 


Panginoong maylupa 
Ang sumisirang daga, 
Sa nagbabagang lupa 
Dapat na siyang mawala. 


(17) 
Dexter at Bazoo 
Hindi kayo'ng Israel 


Kayo ang mga Abel, 
Tao kayong may papel 


Sa mundong walang anghel. 


(18) 
Sa mga Pagsubok 


Mga malilingunan 

Di ka pangangapusan, 
Hamon ay palagan 
Bayani ka ring laan. 


(19) 


Umagang kulay-apoy 

Ang bukang-liwayway mo'y 
Unos na itataghoy 

Ng mga punongkahoy. 


(20) 
Mga Bagani ng Digma 


Walang sala ang lupa 
Walang kinakalinga 
Kundi pagpapalaya 
Pagyakap sa nagpunla. 


(21) 


Tangkay kong iniipon 
Dama'ng hangin sa dahon, 
Di-magbawang panahon 
Awit malayang-ibon 


(22) 
Rebolusyon 


Tiklop ng dapithapon 
Saksi ang mga dahon, 
Isa-isang titipon 

Ang naganap kahapon. 


(23) 
US-Makoy 


Buhay ka ng pagpatay 
Banta ka nang mamatay, 
Demonyo kang 'kinunday 
Ayaw ka nilang buhay. 


(24) 


Ang talim ng pagpuna 
Ay para sa iisa: 
Nang bayan ang magpasya 

Sa ganda ng ‘yong lisya. 
(25) 


Sisintu-sintunado 
Peyknyus na armas ninyo, 
Redtaging, desperado 
Budhing wala nga kayo! 


(26) 


Pagkatapos ng unos 
Ibubuhos ang tuos, 

Malulubos ang kapos 
Lalagasin ang lubos. 


(27) 


Hindi inaandukha 
Hamig ng mga banta, 
lyang loob ay kuta 
Dakilang mapanglikha. 


(28) 


Mga daho'y paglaban 
At kahit pa lagasan, 
Hindi ka matatalusan 
Muling mabubuhayan. 


Si Ronald, hilig magsulat ng tanaga. Isa siya sa mga ginawaran ng pagkilala, Mayo 31, 2023, ng 
Komisyon sa Wikang Filipino sa timpalak Tula Tayo 2023 para sa waging diyona at tanaga. llan 
sa pinakahuling mga akda niyang nagsilabas kamakailan ang APATNAPU'T APAT NA DALIT 
KAY SIERRA MADRE sa Kalazine IV ng KALASAG; 2 TANAGA, 1 DALIT, 1 DRABBLE sa Patok- 
Novice 12th Special Digital Issue; at ang PAHINGI SI IKING, kuwentong pambata, sa Hiraya, 
Selected Stories for Children (antolohiya), na inilimbag ng 8letters, Hunyo 30, 2023. 

Isang Daang "Saan?" 


ni Jason Verzola 


Sa paglipas ng isang daang araw, 
Naitanong na rin ang isang daang "saan?" 


Saan? Saan ang pinagdalhan? 
Saan ang kinaroroonan? 
Sa aming paghahanap, saan ang kahahantungan? 


Minsa'y naitanong niyo na rin ang "saan?" 

Saan ang hinahanap nating katarungan? 

Saan ang minimithing kapayapaan at kalayaan? 
Saan tayo dadalhin ng ating pakikibaka at paglaban? 


Saan. "Hindi" ang ibig-sabihin sa mga wika ng Amianan. 
Saan? Saan! 

Saan nga maawanan ti namnama, 

Iti panagbiruk kadakayo, iti panaggun-od ti kalintegan, 
Saan nga agbuteng, 

Kadagiti managgundaway ken manangidadanes 

Saan nga agsardeng, 

Iti panakidangadang ken panaglaban 


Sa paglipas ng isang daang araw, 

Isang daan lang rin ang aming tatahakin, 

Sa parehong daan na inyont tinahak, 

Ang daan ng paglaban tungo sa inaasam na tunay na pagbabagong 
panlipunan! 

[ ni Xian Patricio ] 


Schrodinger's Cat 


sinubok kong hanapin ang luha, 

ang pighati, sa inyong kawalan-- 

ngunit walang mapiga, 

walang luhang gustong pumatak, 

dahil kahit baka-sakali, o kahit baka siguro, 

kahit katiting, nararamdaman ko sa aking dugo 
na nandyan lang kayo sa kamay ng mga berdugo 
itinatago sa kung ano mang bahay o bartolina, 

at parehas tayong nananawagan ng paglaya 


Minsang Nanghingi ako ng Payapa 


Hinayaan ko ang sarili 

na paypayan ng hamog 

at haranahin ng mga kuliglig, 

kapalit ng alinsangan at init, 

at ng kabi-kabilaang barena at pukpok-- 
kahit sa asero 0 sa kamagong, 

wala palang gubat ang walang tunog. 


Hindi ko inaasahan na makahanap 

sa mga oda at tula, 

0 sa mga monologo ng sarili. 

Pinilit kong maligo sa lamig 

at iwasan ang mga anino sa arawan. 
Binuksan ang mga tuklap ng mga sugat, 
At sinubok na pasingawin ang sinaing. 
Pero walang sumulpot o kahit sumilip. 


Sinubukan kong manghingi 

ngunit nayo'y kimi 

at nagpatuloy lang sa pag-inog, 

tila nalunod sa mga tagong yapak 

at sa mga senyas ng tabak 

Nawala sa sarili nitong pagkabanayad. 

Pagkadapo sa tutuluyan, 
doon na lang napagtanto. 
Susulpot na lang pala ito 
sa buu-buong abo 
ng mga sinunog kong tala 
at mga minuto ng pagkabalisa. 


020323 
May problema ba sa pagbabantay sa ilog namin? 


May problema ba sa pagbabantay 
kung saan dadaloy ang aming ilog, 
at saang mga ruta, pananim at bayan 
hahanap ng pasikut-sikot? 


May problema ba sa pagbabantay 

ng mga lasong pwedeng makasira 

sa mga igat, sa mga palaka 

na matagal ng nanirahan sa pagragasa? 


May problema ba sa pagbabantay 

ng tubig na matagal na sami'y bumuhay, 

na nakatahan sa gitna ng mga bundok at gubat, 

na naging topiko ng daan-daan naming salidummay? 


May problema ba sa pagbabantay 

ng aming mismong buhay, 

Mula sa aming mga ninuno at bagong henerasyong lumaban 
Kami'y kinukulong, kinakasuhan, hatol sami'y kamatayan. 


Ngunit tulad ng ilog na aming binabantayan, 
Ang manhamak sa ami'y, tiyak na matutuluyan! 


013023 

Disappeared is a Place 


A prayer for Dexter and Bazoo 


One hundred hands cover my eyes as | count 
In this game of hide and seek, disappeared is a place 
Where you are. Where you are 


Warm. Arms folded into an embrace, bracing 
All that you stand for: mapoot, magmahal. Like this paper crane 
That carries our heaviest wish, to reach 


Where you are and guide you back home. 
We've turned our clothes inside out a hundred times 
And more. Ready to undress, to unearth 


The truth from their tightened lips. 
To bare where you are. Bear where you are, 
Your room is still warm, your powerful voice 


Still here, singing in our ears. 
There you are. There you are. 


By Naro 

KAY ILAP MA’Y MAHAHAGILAP 
Ni Je Barcelon 


Kung ito’y demokrasya sa kanilang pagturing, 
demokrasya itong baril na nakaumang. 

Sa ating sentido’t manhid na katawan, 

kalabit ang gatilyo ng estadong kriminal. 


Isandaang araw na kaming halihaw, 

higit tatlong buwan ng gabing mapanglaw. 
Sa dalawang libo’t apat na daang minuto, 
sinusudsod parin namin ang bakas nyo. 


Isang gabing kay dilim nang kayo’y saklutin, 
sugat na kaylalim ang iniwan sa amin. 
Nilang mga halimaw na nagkunwang tao, 
mga sugo’ ng diablong nag pista sa palasyo. 


Sinumang ituro’y dapat mangumpisal, 
kapag ika’y naduro ang ulo’y pepresyuhan. 
Ngunit kung paratang ay di mapatunayan, 
tayo ay dudukutin at hindi na ililitaw. 


Kung ito’y demokrasya sa kanilang paningin, 
demokrasya itong pumipiit sa matatapang. 
Demokrasyang nakaburol sa libingan ng buhay, 
naglalamay sa bangkay ng hustisya’t- 
kapayapaang tunay. 


Kami mamamanata hanggang kayo’y mahagilap, 
Ilan mang presinto, kampo, ang aming magalugad. 
maging ang impyerno na kanilang kaharian, 

aming bubulabugin harangin man ng baril. 


Magpapatuloy kaming sainyo’y maghahanap, 
Sa tulad nina Dexter, Bazoo, at di mabilang- 
na desap. 

Hihigpitan ang tangan sa laban na naiwanan, 
hanggang Laya’y mahanap na sa bayan nati’y- 
kay ilap. 


-Desap: Desaparecidos, 0 iyong mga aktibistang nawawala dulot nang 
sapilitang pagdukot ng mga hinihinalang ahente ng estado. 

Walang ritmo ang paghahanap 


ni Iggy Anton John Lami-ing 


Minsa’y napapaisip 

Kung ang inyong ina’y aksidenteng pa ring nababanggit ang inyong mga pangalan 
Sa tuwing magtatawag nang tumungo sa hapag-kainan 

Nasanay na kaya ang inyong mga kabahay na mga malalaking blangko 


Ang inyong mga lugar sa lamesa, at ang inyong mga paboritong bangko 


Minsan kaya’y nahahanap pa rin nila ang inyong mga kamiseta 

Mga kwaderno'’t libro, mga medyas, mga lumang laruan, mga tasa 

Mga photocard ng mga iniidolong mang-aawit, at kung ano pa 

Mga gamit na nahirapan at nalimutan niyong isalansan nang kayo’y nandito pa 


Katulad ng kahirapan naming magsalansan ng mga buhay nang kayo’y nawala 


Araw-araw naming makikita ang mga wangis ng inyong mga mata’t mga ngiti 
Sa inyong mga anak, kapatid, ina, at iba pang inyong kaisa 

Maririnig ang mga katunog ng inyong pagbungisngis at pagtili 

At timbre ng inyong boses sa pananalita 

At paghimig 

At pagtulog 

At paghikab 

At pagtawa 

At pagtangis 


Hanggang kailan kami tatangis? 


Walang ritmo ang tulang ito, katulad ng araw-araw na paghahanap 


Hindi pa rin natitiyak kung saan kayo mahahagilap 

[ ni Eren } 


Sumasabay ang pagtangis ng langit 

sa inyong ika-100 araw ng paglaho 
Hanggang sa ngayon ay hinahanap 

pa rin kayo ng mga kalapating walang-pagal 
sa pagpagaypay ng kanilang mga pakpak 
Umaasang makikita ang huling yapak 

ng inyong mga paa na nakatayo sa lupa, 
ang inyong pawis na tumulo 

habang nagpupumiglas ang katawan 

At ang mga boses na namamaos sa paghiyaw ng tulong-- 
na igalang ang inyong mga karapatan 


Patuloy pa rin binabaybay ang bawat kalsada, kanto, eskinita, 
Maging ang kampo ng mga berdugo ay kinakalampag 
Isinisigaw na ilitaw ang inyong mga katawang-lupa 

Ngunit wala... 

walang kahit ni isang tugon ang narinig kundi katahimikan 
Nakabibinging katahimikan— 

isang nakabibinging katahimikan 

mula sa mga nais na magpatahimik sa atin 


Ngunit kahit pa tayo’y binubusalan, 
pinipiringan, 

hinuhubaran ng pagkatao 

ay hindi tayo titigil, 

hindi tayo susuko 

babasagin ng paglaban 

ang katahimikang pinapanatili 
ng mga naghahari-harian, 

ng mga uhaw sa dugo, 

ng mga ganid, 

ng mga pasista 


Balang-araw ay matatagpuan din 
ang inyong mga amoy, 

ang inyong mga luha, 

ang inyong mga bakas... 


dahil igigiya ng inyong mapanlabang-diwa 
ang aming mga pakpak sa inyong kinaroroonan 


#SurfaceDexterAndBazoo 

[ ni Jam Caballes ] 


They made injustice anywhere to threaten justice everywhere. 


The clean flame of his shriek and cry, 

Sings from afar on a hill. 

Dares to claim the twirling monsoon-filled sky, 
Feathers are tough enough to be still. 


That night the condor dream, 

Pondering down his narrow cage. 

Feet are clipped, eyes barely gleam, 

Even the feet are tied inside the bars of rage. 


As the gray mist rolled away, 

He opens his throat to the hymn. 

His shadow shouts to fray, 

Then a flock started to leap back on the scrim. 


They put innocent people in the prison for a crime they have not 
committed. 


Let us all resist even when others are blind. Maybe they are just 
waiting for someone to stand up, and follow! 

taken after the Prayer Vigil to Bring Home Dexter and Bazoo 
by Ralph Tumaneng 

Paglalakbay.....ika-Walumpu at Anim na Araw 


Nakapanungaw sa may bintana 
Inaaninag ang mga gunita 

Pinipilit itutok ang mga mata 

Sa kabundukang dati ay naroon ka. 
Tagos sa puso ang mga panangis 
Kaming nagmamahal sa 'yo nang labis 
Sa aming buhay wala kang kawangis 
Sa prinsipyo at tapang, lahat ay natiis. 
Sa aming lagi nang paglalakbay 

Alaala mo ang laging kaagapay 

Waring sa balikat ko ika'y nakaakbay 
Sa paglalakad ko, laging nakaalalay. 
Ngayong kami ay naghihintay 

Sa lakbayin kaydami nang karamay 
lisa ang hangarin ikaw sana'y kumaway 
Sa dulo ng landasin, makita kang buhay. 
Anak...nasaan ka? 

-Mabittz 

Screenprinting on Glass 
by Misha Sarita 

(papel) sa paglaya 


ni JD Benedicto ng KATRIBU UPM 


Mag-ingat daw sa paghawak sa mga dulo ng papel, 
sabi’y nakasusugat daw ito’t mahapdi sa daliri. 
Subalit ito na ang aming ika-isang libong tupi, 

at ni isa sa amin ay walang kahit isang daplis, 

kahit pa katiting. 


Bakit katatakutan 

ang isa sa mga paraang natakbuhan 

upang maging isang hakbang na mas malapit 

sa muling pagkikitang hinihiling? 

Matapos humarap sa mga banta, bala, bomba, 

at mabuhay sa nakaririmarim na pang-araw-araw, 
ang isang maliit na hiwa sa daliri 

at ang dugo na aagos mula rito 

ay dadagdag lamang sa utang na sisingilin 

ng tao sa estado. 


Itong isang libong kreyn na gawa sa papel, 

makukulay at masinsin na inisa-isa, 

pinaniniwalaang gagawad ng hiling, 

ay katulong din ng malawak na masa 

sa pagtangan ng mga panawagan sa nakaladlad nitong mga pakpak. 
Sa panahon ng lalong pagtindi ng mga atake, 

pag-ipon ng mga pagkawala’t inhustisya, 

‘sing dumi ng kanilang mga gawain ang bibig na magkukubli ng mga ito. 


Itatago sa mga walang lamang salita at palakpakan ng kanyang mga alagad. 


Samantalang sa labas, 

namumutawi ang katotohanan sa bawat sigaw, bawat palahaw. 
Ang libong kreyn at libong mamamayan, 

hindi basta magpapatiklop sa kung sino lang, 

at hindi rin basta magpapakalas, 

matibay sa pagsasama-sama, 

sa piling ng kolektiba. 


Sa muling paghagod ng daliri sa papel, 
madaplisan, at mamilipit sa hapdi, 

mag-ingat ang estado. 

‘Pagkat walang hindi babawiin ang agit na masa, 
kahit pa katiting. 


We would also like to take this opportunity to 


announce that our donation channels are open. 
Please message our page or email us at 
surfacedexterandbazoo@gmail.com. 
We are raising funds essential to ensure the 
continuation of the campaign to Surface Dexter 
and Bazoo. We appreaciate any amount that you 


are able to contribute. 


